Niehaus, ANC-lede dien óók klagte teen Ramaphosa inCarl Niehaus.(Argieffoto: Karen Sandison/African News Agency) Die Umkhonto we Sizwe- (MK-)veteraan en Zuma-bondgenoot Carl Niehaus het Maandag saam met ander lede van die ANC klagte teen pres. Cyril Ramaphosa aanhangig gemaak. Die jongste klagte van geldwassery, ontvoering en korrupsie hou verband met die “meer as $4 miljoen” wat na bewering in 2020 tydens ŉ inbraak op Ramaphosa se wildplaas gesteel is. Niehaus eis dat Ramaphosa uit sy amp as president bedank. Die voormalige woordvoerder van die regerende party het Maandag op Twitter aangekondig dat hy saam met Sibisiso Hadebe, woordvoerder vir die Zuma-ondersteuningsnetwerk in Gauteng, die klagte by die Rosebank-polisiestasie ingedien het. Arthur Fraser, oud-direkteur-generaal van die Staatsveiligheidsagentskap, het vroeër vandeesmaand ŉ strafregtelike klag teen die president by dieselfde polisiestasie ingedien. Hy beweer boosdoeners het met Ramaphosa se huiswerker saamgespan om hom te besteel en dat Ramaphosa die voorval van die polisie en Suid-Afrikaanse Inkomstediens (SAID) weggesteek het. Hy voer aan dat die verdagtes in die saak ontvoer, ondervra en toe omgekoop is vir hul stilswye oor die voorval. “Die klagte wat ingedien is, wat Fraser se eie klagte eggo en ondersteun, is in ooreenstemming met die algehele veldtog om te verseker dat Ramaphosa verantwoording doen vir sy onwettige optrede, asook as president van die ANC en Suid-Afrika bedank,” het Niehaus in ŉ verklaring gesê. Hy het ook ander Suid-Afrikaners aangemoedig om soortgelyke klagte teen Ramaphosa in te dien. Cde #SibusisoHadebe & myself have concluded making our statements in support of the charges of money laundering, kidnapping & corruption that Arthur Fraser had brought against @CyrilRamaphosa. We call on concerned South Africans throughout the country to do the same. AY’KHALE! — Carl Niehaus (@niehaus_carl) June 13, 2022 Ramaphosa het reeds die bewerings by die ANC se konferensie in Polokwane betwis, maar toegegee dat daar wel op sy wildplaas gejag en dan dikwels kontant daarvoor betaal word. Dié ontkenning het egter op dowe ore geval en chaos het kort daarna tydens Ramaphosa se begrotingstoespraak van die presidensie uitgebreek, nadat EFF-LP’s gesê het hulle kan nie deur ŉ misdadiger toegespreek word nie. John Steenhuisen, leier van die DA, het boonop met verwysing na oudpres. Jacob Zuma se Nkandla-woning wat belastingbetalers miljoene uit die sak gejaag het, aan Ramaphosa gesê dat die diefstalvoorval op sy Phala Phala-wildplaas in Limpopo sy eie Nkandla-oomblik is. Ramaphosa is reeds by die Openbare Beskermer verkla vir die beweerde misdadige bedrywighede. Hy het vroeër besluit om vrywillig voor die ANC se integriteitskommissie te verskyn oor die bewerings teen hom.